‘Afrikaans is Groot’ verwelkom nuwe kunstenaarsAfrikaans is Groot is terug. (Foto: verskaf) Die gewilde Afrikaanse musiekkonsert Afrikaans is Groot is uiteindelik dié jaar terug op die planke en beloof om meer opwindend as ooit te wees. Nie net sal talle gunstelingkunstenaars weer op die verhoog te sien wees nie, maar daar is ŉ hele paar nuwe stemme wat vir die eerste keer vanjaar deel van die Afrikaans is Groot–familie is. Saam met ’n hele paar ander bekende gesigte, gaan Bernice West en Irene-Louise van Wyk die SunBet Arena, Time Square in Pretoria, in November vanjaar witwarm sing. “Dit is vir my so ’n groot voorreg. Dis ’n geleentheid waaroor elke kunstenaar droom. Ek sien so uit daarna,” het Van Wyk oor haar betrokkenheid by die reusekonsert aan Maroela Media gesê. Riaan Benadé en Appel gaan ook vir die eerste keer op die Afrikaans is Groot-verhoog te siene wees. Die sangers sal saam met Riana Nel, Jo Black, Elvis Blue, Demi Lee Moore, Ruhan du Toit, Ricus Nel, Corlea, Elandré, Refentse, Karlien van Jaarsveld, Jay du Plessis en Bok van Blerk Pretoria aan die brand sing. Die wenner van Die Kontrak se tweede seisoen sal ook die geleentheid kry om die verhoog met die gewilde Afrikaanse kunstenaars te deel. (Foto: verskaf) “Ek sien al lank uit om met julle te deel dat ek op daardie verhoog gaan staan saam met al die kunstenaars na wie ek al vir jare opkyk. Dis ’n droom wat waar word,” het Benadé se Facebook-inskrywing oor die geleenheid gelui. West, wie se gewildheid oor die afgelope paar jaar vlam gevat het, is self besonder opgewonde om deel van die konsert te wees. “Ek kan myself net indink hoe dit moet voel wanneer meer as 7 000 mense in jou taal saamsing. Dit is ’n ervaring waarna ek vreeslik baie uitsien. Om op so ’n jong ouderdom deel te kan wees van hierdie groot geleentheid is absoluut vir my ongelooflik. Ek het daarvan as klein dogtertjie gedroom, ek kan nie wag om deel van die geleentheid te wees nie.”